**Aiškinamasis raštas**

2018 m. liepos 16 d.

**1. Sprendimo projekto esmė, tikslai ir uždaviniai.**

Savivaldybės tarybos prašoma pritarti Auksutės Ramanauskaitės-Skokauskienės iniciatyvai įamžinti mokytojo, karininko, Lietuvos partizanų vado Adolfo Ramanausko-Vanago atminimą Klaipėdoje.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas rengtas, atsižvelgus į gautą prašymą ir nustatyta tvarka jį apsvarsčius.

Dėl Adolfo Ramanausko-Vanago, Lietuvos partizanų vado atminimo įamžinimo į Klaipėdos miesto merą 2018-02-08 raštu (pridedama) kreipėsi Auksutė Ramanauskaitė-Skokauskienė, siūlydama pakabinti atminimo lentą ant buvusio Klaipėdos pedagoginio instituto (S. Neries g.5), kuriame Adolfas Ramanauskas-Vanagas studijavo 1937-1939 metais. Minėto rašto 6-13 puslapiuose pateikiama A. Ramanausko-Vanago biografija, todėl ji čia nekartojama.

Vadovaujantis Klaipėdos miesto savivaldybės tarybos 2009 m. lapkričio 26 d. sprendimu Nr. T2-394 patvirtintu Žymių žmonių, istorinių datų, įvykių įamžinimo ir gatvių pavadinimų Klaipėdos mieste suteikimo tvarkos aprašu, prašymas buvo svarstytas Žymių žmonių, istorinių datų, įvykių įamžinimo ir gatvių pavadinimų komisijos. Ji 2018 kovo 21 d. posėdžio metu pritarė A. Ramanausko-Vanago atminimo amžinimui savivaldybės lėšomis, tai patvirtina komisijos posėdžio protokolo (2018 m. kovo 28 d. Nr. (20.4.)-TAR1-50) išrašas (pridedamas).

**3. Kokių rezultatų laukiama.**

Savivaldybės tarybai pritarus prašymui, bus įamžintas visai Lietuvai svarbaus žmogaus atminimas.

**4. Sprendimo projekto rengimo metu gauti specialistų vertinimai.**

Sprendimo projekto rengimo metu pastabų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Atminimo lenta (savivaldybės lėšomis) bus gaminama pagal tipinį projektą. Vienos tipinės lentos gamybos ir pakabinimo kaina, nustatyta 2015 m. konkurso būdu – 891,00 Eur. Planuojamas lėšų poreikis 1 atminimo lentos gamybai ir pakabinimui – iki 1000 Eur.

**6. Lėšų poreikis sprendimo įgyvendinimui.**

Lėšos atminimo lentų sukūrimui ir įrengimui yra suplanuotos Kultūros plėtros programos Nr. 8 priemonei Kultūrinių renginių organizavimas (papriemonė 01010801 Nusipelniusių žymių žmonių pagerbimas ir istorinių įvykių, vietų bei asmenybių atminimo įamžinimas).

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – Klaipėdoje bus įamžintas žymių žmogaus atminimas.

Neigiamų pasekmių nenumatoma.

Pridedama – Rengimo medžiaga (22 lapai):

Auksutės Ramanauskaitės-Skokauskienės 2018-02-08 raštas (20 lapų);

Žymių žmonių, istorinių datų, įvykių įamžinimo ir gatvių pavadinimų komisijos posėdžio protokolo (2018 m. kovo 28 d. Nr. (20.4.)-TAR1-50) išrašas (2 lapai).

Ugdymo ir kultūros departamento direktorė,

atliekanti Kultūros skyriaus vedėjos funkcijas Nijolė Laužikienė

V. Pakalniškis, 39 61 75